L-UE tintroduċi regolament ġdid li jimponi standards ta' sikurezza mtejba għall-manifatturi tal-karozzi fi sforz biex jitnaqqas b'mod sinifikanti l-għadd ta' mwiet u korrimenti fit-toroq. Fil-laqgħa tal-ambaxxaturi tal-istati membri fil-Kumitat tar-Rappreżentanti Permanenti tal-Kunsill, illum ġie approvat il-ftehim proviżorju li ntlaħaq bejn il-presidenza Rumena u l-Parlament Ewropew dwar abbozz ta' regolament dwar is-sikurezza ġenerali tal-vetturi bil-mutur u l-protezzjoni tal-okkupanti tal-vetturi u tal-utenti vulnerabbli tat-triq. Dan ir-regolament il-ġdid ser jikkontribwixxi għall-għan li jitnaqqas b'mod sinifikanti l-għadd ta' fatalitajiet u ta' korrimenti serji fit-toroq tal-UE permezz tal-miżuri għall-protezzjoni tal-okkupanti tal-vetturi u l-utenti vulnerabbli tat-triq. Mill-2022, ser isiru obbligatorji teknoloġiji u sistemi ġodda għal vetturi ġodda ta' tipi differenti. Ir-regolament il-ġdid ser jipprovdi wkoll opportunità għall-manifatturi tal-karozzi tal-UE biex jikkonsolidaw ir-rwol tagħhom ta' tmexxija f'sistemi innovattivi ta' sikurezza tal-vetturi. Niculae Bădălău, Ministru għall-ekonomija tar-Rumanija Ir-regolament jaġġorna r-regoli eżistenti dwar is-sikurezza tal-karozzi li jinsabu fir-Regolament dwar is-Sikurezza Ġenerali (KE) Nru 661/2009 u r-Regolament dwar is-Sikurezza tal-Persuni Mexjin (KE) Nru 78/2009 u r-Regolament dwar is-Sikurezza tal-Idroġenu (KE) Nru 79/2009. Għaxar snin wara l-adozzjoni tar-Regolament dwar is-Sikurezza Ġenerali, ir-regolament il-ġdid ser jipprovdi stimolu mġedded għall-azzjoni tal-UE dwar is-sikurezza fit-toroq u ser jikkontribwixxi biex jintlaħaq l-għan ta' żero fatalitajiet u korrimenti serji fit-toroq sal-2050. Għall-ewwel darba, jindirizza l-preokkupazzjonijiet speċifiċi tal-utenti vulnerabbli tat-triq, b'mod partikolari l-persuni li jkunu mexjin jew bir-rota. Skont ir-regoli l-ġodda, il-vetturi bil-mutur kollha (inkluż trakkijiet, xarabanks, vannijiet u vetturi utilitarji sportivi) irid ikollhom it-tagħmir ta' sikurezza li ġej: assistenza intelliġenti tal-veloċità, faċilitazzjoni għall-istallazzjoni ta' interlock tal-alkoħol, sistemi ta' twissija għall-ħedla u l-attenzjoni tas-sewwieq, sistemi ta' twissija avvanzati kontra d-distrazzjoni tas-sewwieq, sinjali ta' waqfien ta' emerġenza, sistemi ta' rilevament waqt l-irriversjar, reġistraturi tad-data tal-avvenimenti, monitoraġġ preċiż tal-pressjoni tat-tajers, Ser ikunu meħtieġa miżuri ta' sikurezza supplimentari avvanzati għall- karozzi u l-vannijiet . Dawn jinkludu: sistemi tal-ibbrejkjar ta' emerġenza avvanzati, sistemi ta' emerġenza kontra l-ħruġ mill-karreġġata, żoni ta' protezzjoni tar-ras minn impatt magħmula akbar li jistgħu jnaqqsu l-korrimenti f'ħabtiet ma' utenti vulnerabbli tat-triq bħall-persuni li jkunu mexjin jew bir-rota. Minbarra r-rekwiżiti ġenerali u s-sistemi eżistenti (bħal twissija ta' ħruġ mill-karreġġata u bbrejkjar ta' emerġenza avvanzat), it-trakkijiet u x-xarabanks għandhom ikunu mgħammra b'sistemi avvanzati li kapaċi jindunaw li hemm persuni mexjin jew bir-rota li jinsabu qrib ħafna u li jnaqqsu b'mod sinifikanti l-punti mhux viżibbli madwar il-vettura. Barra minn hekk, ir-regolament jippermetti lill-Kummissjoni li tippromulga regoli speċifiċi għas-sikurezza tal-vetturi li jaħdmu bl-idroġenu u tal-vetturi awtomatizzati. B'mod aktar ġenerali, ir-regolament jippermetti lill-Kummissjoni li taġġorna l-ispeċifikazzjonijiet tekniċi msemmija hawn fuq biex iqisu l-iżviluppi tekniċi fil-ġejjieni. Il-passi li jmiss Wara l-iskrutinju tas-soltu mill-ġuristi-lingwisti, it-test maqbul ser jiġi adottat formalment mill-Parlament Ewropew u mill-Kunsill f'qasir żmien. Huwa għandu jidħol fis-seħħ għoxrin jum wara l-pubblikazzjoni tiegħu fil-Ġurnal Uffiċjali tal-UE u jibda japplika 30 xahar mid-dħul fis-seħħ tiegħu. Hija prevista data tal-applikazzjoni itwal għal għadd limitat ta' tagħmir sabiex il-manifatturi jkunu jistgħu jadattaw il-produzzjoni tagħhom għar-rekwiżiti l-ġodda. Ir-regolament huwa parti mit-tielet pakkett tal-Kummissjoni "Ewropa Attiva", varat f'Mejju 2018. Il-pakkett kellu l-għan li jiżgura transizzjoni bla xkiel lejn sistema ta' mobbilità li hija sikura, nadifa u awtomatizzata. Għal informazzjoni dwar proposti leġislattivi oħra li jagħmlu parti mill-istess pakkett: Standards tal-emissjonijiet tas-CO2 għat-trakkijiet (stqarrija għall-istampa, ftehim approvat mill-Coreper fit-22 ta' Frar, l-att ser jiġi adottat dalwaqt) Ġestjoni tal-infrastruttura tat-toroq (stqarrija għall-istampa, ftehim approvat mill-Coreper fis-27 ta' Frar, l-att ser jiġi adottat dalwaqt)